Omstrede Prasa-lokomotief ontspoor met Shosholoza Meyl-passasiers | Maroela Media
Die treinwaens wat ontspoor het. Foto: Carel de Nysschen
Altesaam 12 mense is laat Dinsdagaand beseer nadat 'n Shosholoza Meyl-passasierstrein, wat blykbaar deur een van die Passasierspooragentskap van Suid-Afrika (Prasa) se veelbesproke nuwe Afro4000-lokomotiewe getrek is, naby Kimberley in die Noord-Kaap ontspoor het.
Carel de Nysschen, 'n passasier wat tydens die voorval aan boord was, het Woensdag aan Maroela Media gesê hy en sy vrou Ilze, was saam met 'n toergroep van nagenoeg 20 mense van Johannesburg onderweg via Kaapstad na Namakwaland om blomme te gaan kyk toe die trein omstreeks 23:30 in Modderrivier, sowat 35 km buite Kimberley, ontspoor het.
Daar was ook talle ander passasiers op die trein, waaronder 'n Britse toergroep.
"Dit is net die Here se genade dat ons nie seergekry het nie," het De Nysschen gesê. "Ons was tydens die ongeluk in die slaapwaens meer aan die agterkant van die trein. Die lokomotief en voorste ses trokke, wat die eetsaal, kroeg en kombuis insluit, het die ergste skade opgedoen en het op hul sy langs die spoor beland. Die trok voor ons het geknipmes maar redelik regop gebly. Agter ons was die skade al hoe minder."
De Nysschen het gesê hy en sy vrou het wakker geword toe hulle 'n stamp gevoel het. "Ek weet nie of die trein iets getref het en of dit dalk die treindrywer was wat die noodrem getrek het toe die trein onstabiel geraak het nie. Die trein het kort daarna begin waggel en toe weet ek dit is nie meer op die spoor nie."
Hy het gesê die polisie en nooddienste was spoedig op die toneel en elke passasier is ondersoek en die opsie gegee om na 'n hospitaal geneem te word vir waarneming. "Ek het 'n foto met my selfoon vanuit ons kajuit geneem. Ons kon nie naby die voorkant van die trein kom om te kyk wat gebeur het nie, want die waens het teen 'n steilte gelê en nooddienswerkers het passasiers weggehou vir hul veiligheid."
Niemand van die toergroep is beseer nie en hulle is met busse na Kimberley geneem. Die groep het net ná 05:00 met 'n toerbus vertrek op die beplande toer.
Volgens Russel Meiring, woordvoerder van ER24, is 12 mense beseer en het die trein gedeeltelik ontspoor.
"Die mense wat beseer is, het geringe tot matige beserings opgedoen. Gelukkig is niemand ernstig beseer nie," het Meiring gesê.
'n Storm het in Julie oor die Afro4000-lokomotiewe losgebars nadat berig is dat 13 ingevoerde nuwe diesellokomotiewe, waarvoor Prasa R600 miljoen opgedok het, nie aan al die regulatoriese standaarde en maatreëls voldoen nie.
Die treine is glo ingevoer ondanks uitdruklike waarskuwings dat die lokomotiewe nie gepas is vir plaaslike spoorlyne nie en dat Prasa die nuwe diesellokomotiewe in ontvangs geneem het wat te hoog is vir die langafstandroetes waarvoor hulle bestem is.
Meiring het gesê die oorsaak van die ongeluk is nie in die stadium bekend nie en word deur owerhede ondersoek.
Die woordvoerder van Shosholoza Meyl, Lilian Mofokeng, en die woordvoerder van Prasa, Sipho Sithole, was nie dadelik vir kommentaar beskikbaar nie.
Mooi so PRASA, daar rol julle die eerste lokomotief. Dit het julle gelukkig nie te lank gevat nie, maar moenie worry nie daars nog n klomp ander wat julle ook spoedig sal kan rol, want julle luister mos nie. En oja moenie worry oor die kostes nie ons armsalige belasting betalers sal die "tab" maar seker moet optel. Ek hou julle verduideliking hieroor fyn dop – seker weer "EISH SORRY" of dis seker weer apartheid se skuld.
En daar slaan die popo die fan. Ek wonder nou net wat die grootbek woordvoerder en ontkenner wat gefire was saam met sy Ingenieur met die doktorsgraad nou se. Die verslaggewers moet maar katvoet loop in die omgewing van sy huis dit is al gerapporteer dat hy baie akkuraat met n baksteen is en n goeie voorraad ammunisie het.
Kan jy nou meer? As iemand my oupa vertel het wie gaan eendag Mercedes en BMW's betuur sou hy dit miskien geglo het, maar 'n nuwe lokomotief op die spore rol? Aikona!!!
Dit is in die Kaap moet dus ou Jan se skuld wees.Hy het mos begin in 1652 om die spore wat daar was in te saboteer.